РЕПУБЛИКА СРБИЈА

НАРОДНА СКУПШТИНА

Одбор за представке и предлоге

27 Број: 06-2/412-11

15. децембар 2011. године

Б е о г р а д

- ПРЕДСЕДНИКУ НАРОДНЕ СКУПШТИНЕ

- ЧЛАНОВИМА ОДБОРА ЗА ПРЕДСТАВКЕ И ПРЕДЛОГЕ

- УЧЕСНИЦИМА ЈАВНОГ СЛУШАЊА

ПРЕДМЕТ: Информација о јавном слушању

У складу са одредбом члана 84. став 8. Пословника Народне скупштине достављам Информацију о јавном слушању које је одржано 13. децембра 2011. године на тему:

„Проблематика завршетка приватизације у Србији у светлу наступа нове економске кризе“ .

Прилог: Информација

ПРЕДСЕДНИК ОДБОРА

ЗА ПРЕДСТАВКЕ И ПРЕДЛОГЕ

Саша Дујовић

РЕПУБЛИКА СРБИЈА

НАРОДНА СКУПШТИНА

Одбор за представке и предлоге

27 Број: 06-2/412-11

15. децембар 2011. године

Б е о г р а д

На основу члана 84. став 8. Пословника Народне скупштине подносим

И Н Ф О Р М А Ц И Ј У

**О ЈАВНОМ СЛУШАЊУ НА ТЕМУ: „ПРОБЛЕМАТИКА ЗАВРШЕТКА ПРИВАТИЗАЦИЈЕ У СРБИЈИ У СВЕТЛУ НАСТУПА НОВЕ ЕКОНОМСКЕ КРИЗЕ**“

У уторак, 13. децембра 2011. године, у Малој сали Дома Народне скупштине Одбор за представке и предлоге је одржао Јавно слушање на тему: „Проблематика завршетка приватизације у Србији у светлу наступа нове економске кризе“.

Одбор се одлучио за јавно слушање на ову тему с обзиром на велики број представки које су у Одбор пристигле, а односе се на област приватизације. Имајући у виду делокруг рада као и тему, Одбор је благовремено позвао Одбор за приватизацију Народне скупштине да узме активно учешће у припреми и реализацији јавног слушања, што они нису прихватили.

Иако су дописом благовремено позвани да учествују у раду јавног слушања и да се обрате присутнима, представници: Агенције за приватизацију, Министарства економије и регионалног развоја, као и Минстарства пољопривреде, трговине, шумарства и водопривреде се нису одазвали позиву.

Председник Одбора за представке и предлоге Народне скупштине, Саша Дујовић је отворио јавно слушање, поздравио присутне и дао уводно излагање, након чега су се скупу обратили следећи говорници: Маринко Бошњак, саветник за макроекономску политику у Министарству финансија; Милан Ђукић, председник Одбора за представке и предлоге у Скупштини АП Војводине; Кенан Хајдаревић, заменик председника Одбора за представке и предлоге Народне скупштине; Веселин Мухадиновић, председник Савеза акционара Војводине и Весна Петковић, представник малих акционара и задругара из Српског Милетића.

Јавном слушању је поред 18 (осамнаест) евидентираних народних посланика: Јадранка Јовишић, Радослав Мојсиловић, Добрислав Прелић, Сулејман Спахо (који су уједно и чланови Одбора), Драган Стевановић, Радица Јоцић, Мирко Муњић, Томислав Љубеновић, Марко Миленковић, Зоран Поповић, Лидија Димитријевић, Никола Савић, Радиша Илић, Милан М. Николић, Дејан Писаревић, Милорад Крстин, Снежана Седлар и Срба Живановић , присуствовало шест чланова Одбора за представке и предлоге Скупштине АП Војводине, један службеник у Скушштини АП Војводине, 67 (шездесет седам) представника малих акционара и представник невладине организације CRTA.

Председник Одбора за представке и предлоге Народне скупштине, Саша Дујовић отворио је овај скуп и у уводном обраћању указао на неке чињенице значајне за остваривање укупних надлежности Парламента у нашим савременим условима, где ће поред његове законодавне функције, све више бити орјентисан и на остваривању његове контролне функције. Одбори који у свом делокругу имају и активности везане за разматрање обраћања грађана Скупштини, какве су петиције, предлози, представке итд., су од незаменљивог и посебног значаја за остваривање контролне функције Скупштине. С тим у вези је нагласио да је пред одборима задатак да, пре свега ажурно, свестрано и одговорно поступају по обраћањима грађана Скупштини, али истовремено и да истражују, како конкретне случајеве, тако и проналазе нове форме рада, како би остваривање свог делокруга рада учинили што ефикаснијим и плодотворнијим.

У циљу упознавања учесника јавног слушања са информацијама везаним за тему, а које су достављене Одбору путем представки, служба Одбора је сачинила одговарајућу информацију и доставила учесницима на упознавање.

Маринко Бошњак, саветник за макроекономску политику у Министарству финансија је на почетку свог излагања указао на неколико ствари, пре свега на трећи талас економске кризе, ризике глобалне економске кризе и његову рефлексију на Србију, која се од другог квартала ове године пројектовала у виду смањења зарада и повећања стопе незапослености. Што се тиче приватизације, указао је на неколико момената: да нови модел процеса приватизације није дао очекиване резултате, да је забележен висок проценат поништених уговора – 30%, да је приватизациони процес изгубио замајац, па се од 2008. године одвија врло спором динамиком, као и да ће бити отежан у 2012. и 2013. години. План владе, је по његовим речима, припрема за приватизацију државних предузећа у акционарска друштва, а избор руководилаца у њима да се изврши искључиво по критеријуму стручности. Милан Ђукић, председник Одбора за представке и предлоге у Скупштини АП Војводине, је подсетио на заједничку седницу ова два одбора у Новом Саду када је тема седнице, такође била приватизација, тј. сагледавање представки које су се односиле на ову област, као и да је велики број управо стигао са територије Војводине, што је и био повод за одржавање заједничке седнице. Указујући на чињеницу и негативних последица, које је процес приватизације изазвао, истакао је потребу за уподобљењем правне регулативе и стратегије које ће бити проверљиве. Кенан Хајдаревић, заменик председника Одбора за представке и предлоге Народне скупштине је у свом излагању нагласио да проблем приватизације у Србији не зависи само од економске кризе, а након њега своје излагање су дали Веселин Мухадиновић, председник Савеза акционара Војводине и Весна Петковић, представник малих акционара и задругара из Српског Милетића. У дискусију су се укључили народни посланици: Добрислав Прелић, Радослав Мојсиловић, Снежана Седлар, Драган Стевановић, Сулејман Спахо и Милорад Крстин. Радоје Арсенић је учествовао у дискусији испред Удружења акционара и повериоца РК Београд , а испред малих акционара и задругара говорили су: Панто Ћеклић, Фекетић, Ненад Илић Ратково, Божо Раковић, Бачки Сивац, Никола Брановић,Зобнатица и Фехер Андраш, Фекетић.

Након дискусије, председник Одбора Саша Дујовић је предложио следећи закључак:

„Полазећи од позитивне регулативе, пре свега од Закона о приватизацији, који је у својој примени произвео и негативне последице у остваривању процеса приватизације , сматрамо да би надлежни државни органи требало да размотре начине и могућности промене позитивне регулативе како би се у што већој мери отклониле, односно предупредиле негативне последице његове примене.

Tакође, сматрамо да полазећи пре свега од поднетих представки, као и величине последица које је спроведени процес приватизације проузроковао на нивоу читавог друштва, одговарајући државни органи, сагласно њиховим надлежностима, требало би да остваре увид у спроведени процес приватизације и то пре свега, у случајевима који су били предмет наведених представки, како би се процес спроведених приватизација сагледао са правно одговарајућег нивоа, ово у циљу отклањања негативних појава и то, пре свега у сфери рада, запошљавања и социјално пензијске заштите.“

Јавно слушање је почело у 10,00, а завршило се у 12,40 часова.

ПРЕДСЕДНИК ОДБОРА

ЗА ПРЕДСТАВКЕ И ПРЕДЛОГЕ

Саша Дујовић